《次韵鲜于之武游南谷》
宋代·李复

山光娱客古城东，云散春阴望处空。
畏影戏鱼依藻绿，避人飞鸟动岩红。
林间野坐分溪石，岸曲晴行喜水风。
旧事共高文字饮，新游尽寄语言中。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。